મૂળ બંગાળના બીહડુ ગામના વતની પણ મોસાળ બનારસમાં 16 મી જૂન 1920 ના રોજ જન્મેલા હેમંતકુમાર કાલિદાસ મુકરજી કલકત્તામાં 26મી સપ્ટેમ્બર 1989 ના રોજ ચીરનિદ્રામાં પોઢી ગયા. જે સ્વરપેટીમાંથી એમણે એક મધુરગીતો આપ્યા. તે કંઠની જન્મદાતા સ્વરમંજુષા તે દિવસે બળીને ખાખ થઈ ગઈ.જોગાનુજોગ પણ કેવો કે એમની વિદાયના બે જ દિવસ પછી એટલે કે 28મી સપ્ટેમ્બરે, 1929માં જન્મેલી લતા મંગેશકર જેવી સંગીતક્ષેત્રની વિરાટ હસ્તીએ પોતાના જીવનના સાઠ વર્ષો પૂરા કર્યા હતા. અને જે દેવ આનંદ માટે તેમણે થોડા પણ અવિસ્મણીય ગીતો ગાયા હતા તેમના જન્મદિવસે (દેવઆનંદની જન્મ તારીખ: ૨૬-૯-૧૯૨૩) જ હેમંતકુમારે વિદાય લીધી. ફિલ્મક્ષેત્ર માટે આઘાત અને ઉજવણીના દિવસો સાથે જ આવ્યા. હિંદી ફિલ્મજગતમાં હેમંતકુમારનો પ્રવેશ 1944 માં કલકત્તામાં બનેલી ફિલ્મ “ઈરાદા”ના કેટલાક ગીતો ગાઈને થયો. આ ફિલ્મનું ગીત 'આરામ સે જો રાતેં' સાંભળીએ.